Hyvin ja tarkasti laadittu salassapitosopimus antaa suojaa! Sopimuksessa on kuitenkin huomioitava erityisesti seuraavat asiat:
Minkä tahansa mallipohjan käyttäminen ei ole suositeltavaa. Salassapitosopimus tulisi aina laatia tarkoitukseensa sopivaksi.
Oleellista on erityisesti se, miten salassa pidettävä tieto määritellään, mikä on sopimuksen soveltamisala, mitkä ovat sopijapuolten oikeudet ja velvollisuudet sekä se, luovuttavatko molemmat sopimuksen osapuolet luottamuksellista tietoa vaiko vain toinen osapuoli − sekä luonnollisesti sopimuksen voimassaolo.
Sopimusvelvoitteiden tehosteena voi etenkin kriittistä informaatiota luovutettaessa pyrkiä sopimaan sopimussakosta. Sopimusrikkomuksen perusteella korvausta saadakseen ei tarvitse osoittaa aiheutunutta vahinkoa vaan korvausperusteeksi riittää pelkkä sopimusrikkomus. Salassapitosopimuksen rikkomisesta aiheutuvat vahingot ovat usein epäsuoria eli ns. välillisiä vahinkoja, joiden toteutumista voi olla vaikea osoittaa toteen.
Huolimatta hyvin laaditusta sopimuksesta ja sovituista sopimussakoista, liikesalaisuuksista tai esimerkiksi tietoja kehitteillä olevasta teknologiasta ei tulisi koskaan paljastaa enempää kuin on tarkoituksenmukaista. Usein etenkin mahdollisten yhteistyökumppaneiden kanssa keskustellessa olisi houkutus kertoa uudesta kehitteillä olevasta teknologiasta kaikki mahdollinen, mutta harkintaa on syytä käyttää. Tilaisuus tekee helposti varkaan näissäkin tilanteissa.
Salassapitosopimus tulisi olla allekirjoitettuna ennen kuin luottamuksellisista tiedoista keskustellaan tai niitä muulla tavalla luovutetaan ensimmäisen kerran.
Muistathan, että keksintöjen julkiseksi tulo estää patentoinnin.